ಸತ್ತವರ ಮೇಲಿನ ಒಡವೆ ಕಿತ್ತುಕೊಂಡಿದ್ದಾರೆ ಡಿ.ಕೆ ಶಿವಕುಮಾರ್ ಆರೋಪ ಬೆಂಗಳೂರು: ಚಾಮರಾಜನಗರದಲ್ಲಿ ಆಕ್ಸಿಜನ್ ಇಲ್ಲದೇ ಕೋವಿಡ್ನಿಂದ ೩೬ ಜನ ಮೃತಪಟ್ಟಿದ್ದಾರೆ. ನಾವು ೨೮ ಜನರ ಕುಟುಂಬಕ್ಕೆ ಭೇಟಿ ಕೊಟ್ಟಿದ್ದೆವು. ಮೃತರ ಕುಟುಂಬಕ್ಕೆ ತಲಾ ೧ ಲಕ್ಷ ಚೆಕ್ ನೀಡಿದ್ದೇವೆ. ಉಳಿದವರ ಕುಟುಂಬಕ್ಕೆ ಭೇಟಿ ಮಾಡಲಾಗಲಿಲ್ಲ ಎಂದು ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಅವರು ಗುರುವಾರ ಹೇಳಿದ್ದಾರೆ. ಕೆಪಿಸಿಸಿ ಕಚೇರಿಯಲ್ಲಿಂದು ಕಾಂಗ್ರೆಸ್ ನಾಯಕರು ಸುದ್ದಿಗೋಷ್ಠಿಯನ್ನು ನಡೆಸಿದರು. ಈ ವೇಳೆ ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್, ನಾಲ್ವರು ಕಾರ್ಯಾಧ್ಯಕ್ಷರಾದ ಈಶ್ವರ್ ಖಂಡ್ರೆ, ರಾಮಲಿಂಗಾರೆಡ್ಡಿ, ಧ್ರುವನಾರಾಯಣ್, ಸಲೀಂ ಅಹ್ಮದ್ ಭಾಗಿವಹಿಸಿದ್ದರು. ಈ ವೇಳೆ ಮಾತನಾಡಿದ ಡಿಕೆಶಿ ಅವರು, ನಮ್ಮ ಮುಖಂಡರ ಮೂಲಕ ಅವರಿಗೆ ನೆರವು ತಲುಪಿಸಿದ್ದೇವೆ. ಮೊದಲಿಗೆ ನಾನು, ಸಿದ್ದರಾಮಯ್ಯ ಹೋಗಿದ್ದೆವು. ಅಧಿಕಾರಿಗಳನ್ನ ಅವರೇ ಚೆನ್ನಾಗಿ ಪ್ರಶ್ನೆ ಮಾಡಿದ್ದರು. ಆಗ ೨೪ ಜನ ಸತ್ತಿದ್ದು ನಮ್ಮಗಮನಕ್ಕೆ ಬಂತು. ಆದರೆ, ಸರ್ಕಾರ ಮೂರು ಜನ ಮಾತ್ರ ಎಂದಿತ್ತು. ನಂತರ ಸರ್ಕಾರ ೨೪ ಜನ ಅಂತ ಹೇಳಿತು ಎಂದು ಸರ್ಕಾರದ ವಿರುದ್ಧ ಆಕ್ರೋಶ ವ್ಯಕ್ತಪಡಿಸಿದ್ದಾರೆ. ಇನ್ನು ಆರು ವಾರದಲ್ಲಿ ನೆರವು ನೀಡುವಂತೆ ಹೇಳಿದೆ. ಸರ್ಕಾರಕ್ಕೆ ಸುಪ್ರೀಂ ನಿರ್ದೇಶನ ನೀಡಿದೆ. ಕೋವಿಡ್ ನಿಂದ ಸತ್ತವರಿಗೆ ನೆರವಿಗೆ ಸೂಚಿಸಿದೆ. ನ್ಯಾಯಾಂಗ ಇವತ್ತು ಜನರ ಪರವಾಗಿ ನಿಂತಿದೆ ಎಂದರು. ಹೆಂಡತಿ, ತಾಯಿ ಸತ್ತಿದ್ದು ಗಂಡನಿಗೆ ಗೊತ್ತಿಲ್ಲ, ಗೊತ್ತಾದರೆ ಎಲ್ಲಿ ಅವನು ಸಾಯ್ತಾನೆ ಅಂತ ತಿಳಿಸಿಲ್ಲ, ಅವನು ಗುಣಮುಖನಾದ ಮೇಲೆ ಸತ್ತ ಬಗ್ಗೆ ವಿವರಿಸ್ತಾರೆ. ಮತ್ತೊಂದು ಕಡೆ ಗಂಡ ಸತ್ತರೆ ಸರ್ಟಿಫಿಕೆಟ್ ಕೊಟ್ಟಿಲ್ಲ, ಆಸ್ಪತ್ರೆಯಿಂದ ಮನೆಗೆ ಬಂದ ಮೇಲೆ ಸತ್ತವರು ಇದ್ದಾರೆ. ಸತ್ತವರಿಗೆ ಪರಿಹಾರ ನೀಡುವವರು ಯಾರು? ಕೇವಲ ೨೪ ಜನರಿಗೆ ಮಾತ್ರ ಪರಿಹಾರ ನೀಡಿದೆ. ಉಳಿದವರಿಗೆ ಪರಿಹಾರ ಕೊಡುವವರು ಯಾರು? ಶವ ಪಡೆಯೋಕು ಹಣ, ಅಡ್ಮಿಟ್ ಆಗೋಕು ಹಣ. ಬರ್ನಿಂಗ್ ಮಾಡೋಕು ಹಣ. ಎಲ್ಲದಕ್ಕೂ ಹಣ ಪಡೆಯಲಾಗಿದೆ. ಕೋವಿಡ್ ಸಮಸ್ಯೆಯನ್ನ ಸರ್ಕಾರ ಪರಿಹರಿಸಿದ್ದೆಲ್ಲಿ? ಇದರ ಬಗ್ಗೆ ನಾವು ಕೇಳೋದು ತಪ್ಪಾ? ರಾಜ್ಯದ ಉದ್ದಗಲಕ್ಕೂ ನಾವು ಸಹಾಯ ಮಾಡುತ್ತಿದ್ದೇವೆ. ಸತ್ತವರ ಮನೆಗೆ ಭೇಟಿ ನೀಡುತ್ತಿದ್ದೇವೆ. ನಮ್ಮ ಕಾರ್ಯಕರ್ತರನ್ನ ಮನೆಮನೆಗೆ ಕಳಿಸಿದ್ದೇವೆ. ನೊಂದವರ ನೆರವಿಗೆ ಅಭಿಯಾನ ಆರಂಭಿಸಿದ್ದೇವೆ ಎಂದು ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಅವರು ಹೇಳಿದರು. ಕೋವಿಡ್ ಡೆತ್ ಅಡಿಟ್ ಕಂಪಲ್ಸರಿ ಆಗಬೇಕು. ನಾವು ಡೆತ್ ಅಡಿಟ್ ಮಾಡುತ್ತಿದ್ದೇವೆ. ಮನೆಮನೆಗೆ ಭೇಟಿ ಮಾಡಿ ಮಾಹಿತಿ ಸಂಗ್ರಹಿಸುತ್ತೇವೆ. ಸರ್ಕಾರಕ್ಕೆ ನಾವು ಪಟ್ಟಿ ಕೊಡುತ್ತೇವೆ. ಸತ್ತವರ ಕುಟುಂಬಕ್ಕೆ ನೆರವು ಕೊಡಿಸುತ್ತೇವೆ. ಅರ್ಹರಿಗೆ ಪರಿಹಾರವನ್ನ ಕೊಡಿಸುತ್ತೇವೆ. ಗ್ರಾಮಗಳಲ್ಲಿ ೧೦ ಜನ ವಾರಿಯರ್ಸ್ ನೇಮಿಸಿದ್ದೇವೆ. ಅವರಿಂದ ಮನೆ ಮನೆಗೆ ಭೇಟಿ ಕೊಟ್ಟು ಸಂಗ್ರಹಿಸುತ್ತೇವೆ. ನಾಯಕರು ಕೂಡ ವೀಕ್ಷಕರಾಗಿ ಹೋಗಲಿದ್ದಾರೆ. ತೈಲ ಬೆಲೆ ಏರಿಕೆ ವಿರುದ್ಧವೂ ಹೋರಾಟ ಮಾಡಲಾಗುವುದು. ಸೈಕಲ್ ಜಾಥಾ ಮೂಲಕ ಹೋರಾಟ ನಡೆಸುತ್ತೇವೆ ಎಂದು ತಿಳಿಸಿದರು. ಸತ್ತವರ ಮೇಲಿನ ಒಡವೆ ಕಿತ್ತುಕೊಂಡಿದ್ದಾರೆ. ಓಲೆ, ಮೂಗುಬಟ್ಟು ಕಿತ್ಕೊಂಡಿದ್ದಾರೆ. ಆಸ್ಪತ್ರೆಗಳಲ್ಲಿರುವ ಸಿಬ್ಬಂದಿ ಕಿತ್ತುಕೊಂಡಿದ್ದಾರೆ. ಸತ್ತವರ ದೇಹದ ಮೇಲಿನ ಒಡವೆ ಬಿಟ್ಟಿಲ್ಲ ಎಂದು ಡಿಕೆಶಿ ಬಹಿರಂಗವಾಗಿ ಆರೋಪ ಮಾಡಿದ್ದಾರೆ. ಸತ್ತವರಿಗೆ ಸರಿಯಾಗಿ ಪರಿಹಾರ ಸಿಕ್ಕಿಲ್ಲ, ೨ ಸಾವಿರ ಪರಿಹಾರದಿಂದ ಏನಾಗುತ್ತದೆ. ೨ ಸಾವಿರಕ್ಕಾಗಿ ನಿಮ್ಮ ಬಳಿ ಭಿಕ್ಷೆ ಬೇಡಬೇಕಾ? ೨ ಸಾವಿರ ಪರಿಹಾರಕ್ಕಾಗಿ ದಿನಗಟ್ಟಲೆ ಕಾಯಬೇಕು. ದಾಖಲೆಪತ್ರ ಒದಗಿಸಲು ಹಣ ಖರ್ಚು ಮಾಡಬೇಕು. ನಿಮ್ಮ ೨ ಸಾವಿರ ಪರಿಹಾರಕ್ಕೆ ಇಷ್ಟೆಲ್ಲ ಬೇಕಾ? ಆ ಫಾರ್ಮೆಟ್ ನಾನು ನೋಡಿದ್ದೇನೆ ಎಂದು ಕೆಪಿಸಿಸಿ ಅಧ್ಯಕ್ಷ ಡಿ.ಕೆ ಶಿವಕುಮಾರ್ ಅವರು ಮಾತನಾಡಿದ್ದಾರೆ.